Rooftog by Kaapse weermagbasisArgieffoto ŉ Rooftog is op Goeie Vrydag by ŉ Kaapse weermagbasis uitgevoer. Volgens die burgerlike organisasie Sanco was die rooftog in die vroeë oggendure by die 9 Infanterie-bataljon in Khayelitsha. “Die voorval ondermyn nasionale veiligheid en bring plaaslike gemeenskappe se veiligheid in gedrang,” het Jabu Mahlangu, Sanco se woordvoerder, gesê. Gewapende rowers het twee wagte wat by die basis aan diens was, oorval en gedwing om die kluis waar die wapens geberg word oop te maak. Die verdagtes het weggekom met ses R4-gewere en ammunisie. Mahlangu het sy kommer uitgespreek oor die gemak waarmee aanvalsgewere en ammunisie by nasionale sleutelpunte gesteel kan word. “So ŉ sleutelpunt is veronderstel om ŉ hoogs veilige omgewing te wees. Ons kan ons nie indink wat gaan gebeur met hierdie wapens in die hande van hartelose bendelede nie.” Hy het sy hoop uitgespreek dat die skuldiges spoedig in hegtenis geneem sal word. “Misdadigers moet ontwapen word en nie bewapen word met staatswapens nie.”